Επιδιώκει να προστατεύσει τη δημόσια υγεία απαγορεύοντας την εμπορία τροφίμων που περιέχουν μια μη αποδεκτή ποσότητα κατάλοιπων ουσιών γνωστών ως προσμείξεις. Οι προσμείξεις εμφανίζονται στα τρόφιμα ως αποτέλεσμα της επεξεργασίας μετά την παραγωγή ή ως αποτέλεσμα της μόλυνσης από το περιβάλλον. Η Ευρωπαϊκή Ένωση (ΕΕ) ρυθμίζει τα αποδεκτά επίπεδα προσμείξεων σε τοξικολογικό επίπεδο και τα διατηρεί στα χαμηλότερα δυνατά επίπεδα. Προσμείξεις που υπόκεινται σε πιο ειδικούς κανόνες ή αφορούν ξένες ύλες, όπως, για παράδειγμα, υπολείμματα εντόμων, τρίχες ζώων και άλλα, δεν καλύπτονται από τον κανονισμό αυτόν. Ένα κράτος μέλος της ΕΕ μπορεί να λάβει περιοριστικά μέτρα δυνάμει του παρόντος κανονισμού εάν υποψιάζεται ότι μια πρόσμειξη στα τρόφιμα αποτελεί κίνδυνο για τη δημόσια υγεία. Εν τοιαύτη περιπτώσει, θα πρέπει να ενημερώσει αμέσως τα υπόλοιπα κράτη μέλη και την Ευρωπαϊκή Επιτροπή και να αιτιολογήσει την απόφασή του. Η Επιτροπή πρέπει να εξετάσει την αιτιολόγηση της κράτους μέλους όσο το δυνατόν συντομότερα και να λάβει κατάλληλα μέτρα εφόσον έχει συμβουλευτεί τη μόνιμη επιτροπή φυτών, ζώων, τροφίμων και ζωοτροφών (πρώην μόνιμη επιτροπή για την τροφική αλυσίδα και την υγεία των ζώων). Η εν λόγω επιτροπή επικουρεί την Επιτροπή σε όλα τα θέματα που αφορούν τις προσμείξεις, συμπεριλαμβανομένου του καθορισμού μεγίστων τιμών ανοχής. Ο κανονισμός απαιτεί την καθιέρωση μέγιστων επιπέδων για συγκεκριμένες προσμείξεις προκειμένου να προστατευθεί η δημόσια υγεία. Τα κράτη μέλη δεν πρέπει να απαγορεύουν το εμπόριο τροφίμων που συμμορφώνεται με τον παρόντα κανονισμό. Ο κανονισμός (EΕ) 2023/915 της Επιτροπής (βλ. σύνοψη) ορίζει μέγιστα επίπεδα για συγκεκριμένες προσμείξεις των τροφίμων, όπως των νιτρικών, του μολύβδου, του καδμίου, του υδραργύρου, του αρσενικού, της μελαμίνης και άλλων.